Bejaarde vermoor toe hy, vrou verbete terugvegArgieffoto: SAPD ’n Egpaar het Dinsdagoggend verbete teruggeveg toe hulle op hul kleinhoewe in die omgewing van Kameeldrift in die noorde van Pretoria aangeval is. Die 73-jarige man is in die voorval dood. Hillel Coetzer, AfriForum se veiligheidshoof vir die noordstreek, het aan Maroela Media gesê drie boewe het in die vroeë oggendure ’n heining geknip om toegang tot die kleinhoewe te kry. Die boosdoeners het die diefwering van ’n oop venster oopgebreek en die huis binnegegaan. Volgens Coetzer het die mans die egpaar wakker gemaak met selfoonligte wat in hul oë skyn waarna hulle die bejaardes ook met pepersproei gespuit het. Die egpaar het terugbaklei en die 71-jarige vrou is verskeie kere met ’n mes in haar arms gesteek. Haar man is ook met ’n mes gesteek en het aan sy beserings beswyk. Die vrou is sedertdien na ’n hospitaal geneem vir mediese behandeling. Die slagoffers se name word nie in dié stadium bekend gemaak nie. Die polisie was laatoggend nog op die toneel. Niemand is nog in hegtenis geneem nie. * Die berig is gewysig sedert dit aanvanklik gepubliseer is – RED